For så vidt angår Den Europæiske Udviklings- og Garantifond for Landbruget (EUGFL) i Puglia-regionen, deltager Garantisektionen i samfinansieringen af planen for udvikling af landdistrikter for 2000-2006, som er godkendt af Kommissionen ved beslutning nr. C (2001)479 af 2. marts 2001. I dette program indgår bl.a. foranstaltningen vedrørende genbeplantning af agerjord med skov. Udviklingsplanen omfatter hele det regionale territorium, men med fortrinsret for lokaliteterne af fællesskabsbetydning og de særligt beskyttede områder samt andre fredede zoner, navnlig for så vidt angår foranstaltningen vedrørende genbeplantning af agerjord med skov. For tidsrummet 2000-2006 er der afsat et beløb til samfinansiering via Garantisektionen på 11 mio. EUR til denne foranstaltning. Landbrugerne i Alta Murgia har kunnet og kan fremdeles indgive forslag til projekter som led i denne foranstaltning.

EUGFL's Udviklingssektion deltager i samfinansieringen af det regionale operationnelle program og fællesskabsinitiativet Leader+ i perioden 2000-2006.

Med hensyn til det operationelle program, der er godkendt ved Kommissionens beslutning nr. C (2000)2349 af 8. august 2000, opererer regionen Puglia som led i foranstaltning 1.7 med beplantning/genplantning af skovarealer med bl.a. miljømæssigt sigte. Ligeledes gælder det i forbindelse med dette program — hvorunder den nævnte foranstaltning omfatter det samlede regionale territorium, men med fortrinsret for lokaliteterne af fællesskabsbetydning og de særligt beskyttede områder samt andre fredede zoner — at skovbrugere og andre støttemodtagere i Alta Murgia kan fremsætte forslag til skovbeplantningsprojekter som led i regionens udbudsprocedurer. Et samfinansieringsbeløb under EUGFL på 31 mio. EUR er allerede afsat hertil.

For så vidt angår fællesskabsinitiativet Leader+ for tidsrummet 2000-2006, som er godkendt ved Kommissionens beslutning nr. C (2002)171 af 29. januar 2002, er der ikke planlagt samfinansiering via EUGFL's Udvikling sektion til beplantning med skov i regionen Puglia.

Kommissionen har godkendt de nævnte programmer efter at have verificeret disses overensstemmelse med de relevante fællesskabsbestemmelser. Forvaltningen heraf sorterer under medlemsstaternes ansvarsområde på det mest hensigtsmæssige geografiske niveau. Det påhviler de nationale og/eller regionale myndigheder at gennemføre programmerne, idet de bl.a. skal sikre udvælgelsen af de projekter, der foreslås af de potentielle støttemodtagere, som opfylder betingelserne for at opnå støtte og fremsætter en ansøgning herom. Inden for rammerne af partnerskabet informeres Kommissionen om, hvorledes midlerne anvendes, via gennemførelsesrapporterne for de pågældende programmer og tilsynsudvalgene. De indkomne oplysninger i form af indikatorer for finansiel og fysisk kontrol samt evalueringsresultaterne vedrører ikke specifikke lokaliteter som f.eks. Alta Murgia og ej heller enkelttilfælde med hensyn til adgang til støtte, hvor Kommissionen ifølge subsidiaritetsprincippet ikke er kompetent til at udtale sig.

Kommissionen opfordrer derfor det ærede medlem til at henvende sig til regionen Puglia, Assessorato all'Agricoltura, med hensyn til alle oplysninger om de beløb, der er afsat til lokaliteten Alta Murgia til beplantning med skov som led i de omtalte programmer.